কুট্টি রেবতী

এস রেবতী (ছদ্মনাম: কুট্টি রেবতী; জন্ম ১৯৭৪) একজন ভারতীয় গীতিকার, কবি, কর্মী এবং ডাক্তার। তিনি তিনটি কবিতার বই প্রকাশ করেছেন। নারীদের লেখা সম্বলিত একটি সাহিত্য ত্রৈমাসিক এবং প্রথম তামিল নারীবাদী পত্রিকা পানিক্কুদম-এর তিনি সম্পাদক। বেশ কয়েকটি সাহিত্য সভা এবং সহপাঠীদের কবিতা সংগ্রহ পর্যালোচনা করার পর, তিনি তাঁর নিজস্ব কিছু রচনার ওপর কাজ শুরু করেন।

 জীবন 
স্কুলের পর, তিনি সিদ্ধ চিকিৎসাবিদ্যা অধ্যয়ন করেন এবং সিদ্ধ চিকিৎসাবিদ্যা ও সার্জারি বিষয়ে স্নাতক ডিগ্রি অর্জন করেন। তিনি চেন্নাইয়ের মাদ্রাজ ইনস্টিটিউট অফ ডেভেলপমেন্ট স্টাডিজ থেকে চিকিৎসা নৃবিজ্ঞানে ডক্টরাল গবেষণা করছিলেন। রেবতী ইন্ডিয়া টুডে থেকে সাহিত্যের জন্য সিগরাম ১৫: ফেসেস অফ ফিউচার পুরস্কার পেয়েছিলেন। ২০০৫ সালে সাহিত্য একাডেমি তাঁকে ভ্রমণ অনুদান প্রদান করে ভারতের শীর্ষস্থানীয় সাহিত্যিকদের সাথে দেখা করার জন্য। তিনি একজন সমসাময়িক তামিল কবি এবং অসংখ্য বিতর্কিত কবিতা সংকলন প্রকাশ করেছেন।

 কবিতা এবং সাহিত্য 
পানিক্কুদম হলো প্রথম তামিল নারীবাদী পত্রিকা, যা পরিবারের অভ্যন্তরীণ বিষয়, রাজনীতি, ব্যবসা এবং নারী-ভাষার অনুসন্ধানের মতো বিচিত্র দিকগুলো তুলে ধরার দাবি রাখে। এই পত্রিকাটি নারী লেখিকাদের দ্বারা সৃজিত আধুনিক নাটক, উপন্যাস, ছোটগল্প এবং কবিতার সাথে পাঠকদের পরিচয় করিয়ে দেয়।

এই সাময়িকীতে প্রকাশিত বিষয়ের মধ্যে আছে নারী লেখকদের সাক্ষাৎকার, আধুনিক কবিতা এবং ছোটগল্পের সাথে পরিচয় করিয়ে দেওয়া, বিশ্ব ভাষা থেকে তামিল ভাষায় এই ধরণের রচনার অনুবাদ, সৃজনশীল প্রক্রিয়া এবং সঙ্গম সাহিত্যের আলোচনা। কবিতার ক্ষেত্রে, ২০০০ সালে এদের প্রথম প্রকাশিত বই ছিল পুনাইইয়াই পোলা আলাইয়ুম ভেলিচাম। [ তথ্যসূত্র প্রয়োজন ]

কুট্টি রেবতীর দ্বিতীয় বই মুলাইগাল ২০০২ সালে প্রকাশিত হয়েছিল। এই বইটি তামিল সাহিত্যের রক্ষণশীলদের কাছ থেকে বিতর্কের জন্ম দেয়। ক্ষুব্ধ পুরুষ চলচ্চিত্র গীতিকারদের একটি দল বইটির নিন্দা করে। বিতর্কটি সাংস্কৃতিক বিতর্কের মাত্রা পর্যন্ত বিস্তৃত হয়েছিল: অশ্লীল কল, চিঠি এবং হুমকির সূত্রপাত হয়েছিল এবং লেখকের নৈতিকতা সম্পর্কে মন্তব্য অবাধে প্রচারিত হয়েছিল। একজন গীতিকার দাবি করেছিলেন যে এই ধরণের লেখকদের ভয়াবহ পরিণতির জন্য সতর্ক থাকতে হবে। অন্য একজন জনসাধারণকে উৎসাহিত করেছিলেন চেন্নাইয়ের মাউন্ট রোডে এই ধরণের লেখকদের পুড়িয়ে ফেলার জন্য। তবে রেবতী ব্যাখ্যা করেছিলেন, "আমি মুলাইগালকে (স্তনদ্বয়) প্রদর্শনযোগ্য কোনো পণ্য হিসেবে নয়, বরং এক জীবন্ত ও অনুভূত বাস্তবতা হিসেবে অন্বেষণ করতে চাই।"  "উইথ ওয়ার্ডস আই উইভ মাই বডি" শিরোনামের একটি প্রবন্ধের বিষয়বস্তুর পাশাপাশি, তিনি আলোচনা করেছেন কিভাবে পুরুষতান্ত্রিক ঐতিহ্য লিখিত শব্দের ক্ষমতা ভাগ করে নিতে ভয় পায় এবং তারা কিভাবে নারীদের বাধ্য করে তাদের দেহের ওপর নিজেদের আখ্যান অঙ্কিত করতে। তাঁর তৃতীয় প্রকাশনা ছিল ২০০৩ সালে থানিমাইয়িন আয়িরাম ইরাক্কাইগাল। 

২০০৭ সালে তাঁর কবিতা বডি'স ডোর এর ইংরেজি অনুবাদ প্রকাশিত হয়। ২০১২ সালে তাঁর ইংরেজি অনুবাদিত কবিতার আরেকটি সংকলন শ্যাটারড বাউণ্ডারিজ প্রকাশিত হয়। [ তথ্যসূত্র প্রয়োজন ]

 চলচ্চিত্র 
২০১৩ সালের ছবি মারিয়ান চলচ্চিত্রের পরিচালক ভারতবালা যখন একজন তামিল পণ্ডিতের খোঁজ করছিলেন, তখন রেবতী এই ছবিটির সাথে যুক্ত হন। এই ছবির সাউণ্ডট্র্যাক অ্যালবামের জন্য, তিনি "ইয়েঙ্গা পোনা রাসা" এবং "ইন্নুম কোঞ্জাম নায়েরাম" গানের কথা লিখেছিলেন। অ্যালবামের সঙ্গীতে সাফল্য এসেছিল, বিশেষ করে দুটি ট্র্যাকই, গীতিকবিতা সমালোচকদের দ্বারা প্রশংসিত হয়েছিল। তিনি এমটিভি কোক স্টুডিও (ভারত) তে প্রচারিত "এন্নিল মহা ওলিয়ো" গানের কথা লিখেছিলেন। তিনি রবি উদ্যাওয়ার পরিচালিত "মম" ছবির তামিল সংস্করণে অস্কার সুরকার এ আর রহমানের সঙ্গীতের জন্য একটি গানও লিখেছেন। [ তথ্যসূত্র প্রয়োজন ]

অশ্বিন সারাভানন পরিচালিত মায়া চলচ্চিত্র এবং শ্রী গণেশ পরিচালিত ৮ থোটাক্কাল চলচ্চিত্রের জন্য তিনি গানের কথা লিখেছেন, যেগুলি সাফল্য লাভ করেছিল। তিনি সিরাগু চলচ্চিত্রের মাধ্যমে পরিচালনার ক্ষেত্রে আত্মপ্রকাশ করেন।

 আরো দেখুন 

 ২০০৩ কবিতায়
 ২০০২ কবিতায়

 তথ্যসূত্র 

বিষয়শ্রেণী:তামিলনাড়ুর লেখিকা
বিষয়শ্রেণী:তামিলনাড়ুর কবি
বিষয়শ্রেণী:২১শ শতাব্দীর ভারতীয় কবি
বিষয়শ্রেণী:২১শ শতাব্দীর ভারতীয় লেখিকা
বিষয়শ্রেণী:ভারতীয় নারীবাদী
বিষয়শ্রেণী:ভারতীয় গীতিকার
বিষয়শ্রেণী:জীবিত ব্যক্তি
বিষয়শ্রেণী:১৯৭৪-এ জন্ম
বিষয়শ্রেণী:ভারতীয় নারী কবি